Ваша светости,

Поштована председнице Владе Републике Србије,

Уважене колеге,

Поштовани представници цркава и верских заједница,

Ваше екселенције,

Поштовани и драги наставници, директори, декани,

Драга децо,

Поштовани гости,

Част ми је да вам пожелим **добродошлицу на традиционалну Светосавску академију Министарства просвете** и да свим просветним радницима, ђацима и студентима, али и целом српском народу честитам школску славу – Савиндан!

Савиндан јесте дан који називамо школском славом, даном када обележавамо школску славу, просветитељство и писменост, дижући на пиједестал образовање и важност образовања деце и одраслих. Тај дан, 27. јануар за сваког од нас биће вечно посебан јер славимо живот и дела једног посебног човека – принца Растка, нашег Светог Саву.

Делатност Светог Саве била је од огромног значаја за српску државу и друштво на више поља. Отуда би се без претеривања могло рећи да након њега ништа више није било као некада. Управо је то разлог што српски народ и држава изнова из године у годину прослављањем његовог имена све то афирмише. То је једна духовна вертикала успостављања и очувања српског националног и државног идентитета, коју је Свети Сава успоставио и која се одржава све до данас.

Својим првим великим делом, које је извео са својим оцем, монахом Симеоном, оснивањем српског светогорског манастира Хиландара, Срби су постали заступљени у земљи православног монаштва где су своје манастире поред Грка већ имали Бугари, Руси и Грузијци. Његовим дипломатским мисијама, помогао је брату великом жупану и краљу Стефану Првовенчаном да преброди многа искушења са којима се суочавао. Захваљујући својој дипломатској вештини, на инсистирање цара Теодора I Ласкариса, управо је Сава постављен за првог српског архиепископа. Новоснована архиепископија обухватала је територију читаве српске државе, чиме су се повезале територије са различитим политичким традицијама у једну целину, што је, уз нешто раније изборену политичку независност, био основ за стварање самосталне српске државе у средњем веку.

Формирање самосталне цркве допринело је ширењу богослужења на словенском језику, што је било од изузетног значаја за српску културу уопште. Главну улогу у ширењу писмености имали су парохијски свештеници чији се број увећао управо захваљујући стварању самосталне српске цркве. Стога би се могло рећи да је Свети Сава дао кључан допринос у утемељивању образовног рада у српској држави. Поред тога, Сава је био и зачетник осамостаљене српске књижевности са његовим *Житијем светог Симеона* и *Службом светом Симеону*. Сам Сава је саставио бар део, ако не читаву српску редакцију *Номоканона (Законоправила)*, који је све до владавине цара Стефана Душана било једини законик који је правно регулисао живот цркве и државе.

Ширење мреже епископија и парохија свакако је допринело да црква оснажи и социјалне функције које је имала у тадашњој српској држави, као што је брига за старе и немоћне. Тако су *Хиландарски* и *Студенички типик* које је Сава саставио одређивали да гладне треба хранити хлебом, вином и сочивом. Исто тако наге и босе је требало одевати и обувати, старим стварима братије о чему се имао старати игуман манастира. Типици за Хиландар и Студеницу такође су предвиђали да у овим манастирима буду засноване болнице за које ће бити одређена посебна ћелија.

Свестрана делатност првог српског архиепископа Светог Саве битно је одредила даљу историју српског народа.

У више од осам векова трајања српског просветитељства, српски народ и Србија изнедрили су бројне умне личности које су својим радом и делом наставиле путем који је трасирао Растко Немањић.

Доментијан, Теодосије Хиландарац, монахиња Јефимија, деспот Стефан Лазаревић, Захарије Орфелин, Јован Рајић, Доситеј Обрадовић, велики Вук Стефановић Караџић, Петар II Петровић Његош, након Светог Саве вековима су ширили његове племените просветитељске и светитељске идеје, између осталог и ону о отворености према другом и другачијем. Истовремено, сви они су дали значајан допринос развоју и унапређењу српске просвете, брижно чувајући српски језик, културу и богато културно наслеђе нашег народа.

Међу најдоследнијим следбеницима идеја и циљева Светог Саве у модерној српској историји свакако били су Доситеј Обрадовић, први попечитељ односно министар просвете у устаничкој Србији и Стојан Новаковић, један од најзначајнијих српских државника, политичара, дипломата, научника на размеђу 19. и 20. века.

Обрадовића је одликовала жеђ за непрестаним откривањем новог, непознатог, жеља за сталним учењем и стицањем нових знања, усавршавањем, склоност ка критичком мишљењу, жигосању незнања. Чврсто је веровао да образовање и васпитање треба да обухвати целокупан народ кроз цео живот. *„И човек кад би могуће било да хиљаду година живи, све би се имао чему учити“.*

Стојан Новаковић као присталица Светог Саве и заступник његових идеала био је један од најбољих и најзначајнијих српских министара просвете и несумњиво најплодоноснији реформатор српског основног и средњег школства, Велике школе као претече Београдског универзитета и просветног система у целини. Образован, вредан, упоран, систематичан, Новаковић је као министар просвете чинио све што је било у његовој моћи да српска просвета стане раме уз раме са просветама развијених европских држава.

Поштовани гости,

Вековима и дан данас, у нашем народу има доста оних који свим својим бићем, ове чврсте темеље образовног система држе и бране, а међу њима свакако у првим редовима су васпитачи и наставници Републике Србије.

Данас, у времену разних искушења, они својим вештинама и љубављу боре се да свако дете оствари своје право на образовање, да са њима истражује таленте, потребе и жеље и исте потхрањује.

Образовање јесте оно најважније што можемо дати детету, знањем оно може освојити свет, превазићи изазове и остварити личну срећу. Али данас више не можемо говорити о образовању као самој јединици успеха, већ је оно у нераскидивој вези тројства потребног за срећно и здраво дете – наставник, дете и породица. Зато је данас можда више него пре потребно нагласити васпитну улогу и породице и школе. Васпитањем се преносе најбоље вредности неког друштва, и оно мора да почива на афирмацији мира, човечности, људскости, солидарности као универзалних вредности, али и на породичним вредностима и родољубљу без чега нема колективног идентитета неког народа. Традиција и прогрес су два суштинска елемента људске културе.

Без светосавске традиције и косовског завета, а из новијег времена и антифашизма, не би било ни нашег народног идентитета, а без спремности да се описменимо, што је још Свети Сава започео, а данас и да се дигитално образујемо, да примењујемо најновија знања из области вештачке интелигенције у образовању и другим сферама, не бисмо могли да напредујемо и опстанемо у савременом и глобализованом свету, па чак ни своју традицију и идентитетска обележја да сачувамо. Васпитањем се дете очовечује, а образовањем се припрема да се, када довољно стаса, избори за своје место под сунцем. Васпитање је услов не само квалитетног образовања, већ и изградње стабилног и зрелог човека и зато га никако не треба занемаривати, већ напротив кроз васпитну функцију афирмисати вредности заједнице, што је у суштини процеса социјализације.

Поштована децо,

Драги родитељи,

Уважени васпитачи и наставници,

Поштоване колеге,

Драги гости,

Савине речи, дела и вредности урезане су у нама, осећамо то сви. И у времену које у нама изазива и премор и преоптерећење, разумљиво је да некад исти преовладају над тим вредностима.

Нико није, добијањем детета, постао добар родитељ, већ исто и ми, као и у школи деца, похађамо одређене нивое стицања знања, полажемо одређене испите, тежимо најбољем и настојимо да будемо добри у томе што радимо. Важно је да никад не заборавимо да тежимо да будемо бољи, због њих и нас самих.

Година 2023. оставила је неизбрисив бол вечно присутан у свакоме од нас. Сваког дана који заслужимо да доживимо, сваким удахом који заслужимо да осетимо, да се назовемо живим, морамо се трудити сваким нашим поступком да се трагедије више никад не десе. Како у школи, како код куће, тако и на послу, са пријатељима и комшијама, на телевизији док говоримо.

Деца нас посматрају!

Деци све остављамо!

И данашњу академију посветили смо и деци која нису више са нама, деци која остају, наставницима и родитељима који ће наставити да брину о деци, вери, љубави, жељи да будемо бољи, да нам буде боље, нади да ће тако и бити, нашој Србији.

Живела наша деца, живела Србија, живео Свети Сава у свакоме од нас.

Хвала.